- Hindi News
- National
- रेडक्रॉस की बैठक में हाथापाई, एसडीएम ने कुत्ते व गधे की रेस की कहानी सुनाई तो खत्म हुआ विवाद
रेडक्रॉस की बैठक में हाथापाई, एसडीएम ने कुत्ते व गधे की रेस की कहानी सुनाई तो खत्म हुआ विवाद
सदस्य संख्या के मान से तहसील स्तर पर प्रदेश की सबसे बड़ी भारतीय रेडक्रॉस सोसायटी में दो साल खींचतान के बाद सोमवार को चुनाव कार्यक्रम घोषित हो गया। हालांकि बैठक में इसके पहले कांग्रेस नेता द्वारा सत्ताधारी लोगों पर एसडीएम के खिलाफ माहौल बिगाड़ने का आरोप लगाने से हंगामा हुआ। सदस्य गुत्थमगुत्था हो गए। तनाव बढ़ने पर एसडीएम ने समझाया। कुत्ते व गधे की रेस की कहानी सुनाकर मामला शांत किया। तब मुद्दे पर बात हुई और चुनाव तारीख 2 अप्रैल घोषित की।
चुनाव के पहले 7 से 20 मार्च तक नए सदस्य बनाने का निर्णय हुआ। जो कोई व्यक्ति रेडक्रॉस सदस्य बनना चाहता है, वह जावरा-पिपलौदा तहसील कार्यालय में 500 रुपए की रसीद कटाकर सदस्य बन सकता है। हालांकि नए सदस्य चुनाव में भाग लेंगे या नहीं, इसका निर्णय अभी नहीं हुआ है। सोमवार दोपहर नपा टाउन हॉल में हुई बैठक में यास्मीन खान, जीवन नवलखा, कीर्तिशरणसिंह ने नए सदस्यों को चुनाव में उम्मीदवार नहीं करने की बात कही। एसडीएम ने कहा नियम देखेंगे। यदि नए सदस्य प्रतिबंधित किए जा सकेंगे तो कर देंगे।
निंदा प्रस्ताव पास, पदाधिकारियों पर नाराज
रेडक्रॉस चेयरमैन प्रकाश बारोड़ ने कहा हमारे कार्यकाल में अस्पताल प्रबंधन ने सहयोग नहीं किया। अभिभाषक वरुण श्रोत्रिय ने कहा सहयोग नहीं करने पर बीएमओ के खिलाफ निंदा प्रस्ताव पारित करें। सभी ने ध्वनिमत से पारित करवाया। सदस्यों ने रेडक्रॉस कार्यकारिणी पर भी नाराजगी जताई। पार्षद अजय भाटी ने कहा हर साल सदस्यों का सम्मेलन बुलाना चाहिए, समिति ने ऐसा नहीं किया। यास्मीन खान ने समर्थन किया। शिवेंद्र माथुर ने एम्बुलेंस, सोनोग्राफी जैसी स्वास्थ सेवाएं सुचारु करने की मांग की। कुतुबुद्दीन सैफ ने रेडक्रॉस का मेडिकल स्टोर चालू करने की मांग की। पिंकेश मेहरा ने कहा बिना एजेंडे पर बैठक करना गलत है। एसडीएम ने एम्बुलेंस, सोनोग्राफी, भवन निर्माण परमिशन व मेडिकल स्टोर को लेकर कार्रवाई का आश्वासन दिया।
भाजपा नेताओं द्वारा बार-बार सवाल-जवाब किए जाने पर कांग्रेस नेता जे.बी. रामनानी काका ने चुटकी ली ये सत्ताधारी लोग एसडीएम के खिलाफ हैं। इसलिए माहौल बिगाड़कर कार्रवाई आगे नहीं बढ़ने दे रहे। यह सुनते ही भाजपा नेता नंदकिशोर सैनी, पिंकेश मेहरा, पार्षद अजयसिंह भाटी, सोनू यादव, इफ्तेखार पठान, चंद्रप्रकाश सोलंकी भड़क गए। इनके साथ ही अन्य सदस्य उठकर काका के पास पहुंचे और उन्हें यह कहते हुए खरी-खरी सुना दी कि सत्ता, संगठन पर आरोप नहीं लगा सकते। माफी मंगवाने व काका को सदन से बाहर करने की मांग पर अड़ गए। एसडीएम अनूप कुमार सिंह, तहसीलदार के.पी. हलवाई ने हस्तक्षेप किया। सभी को दूर-दूर किया और समझाइश दी। मजाकिया अंदाज में समन्वय का संदेश देने के लिए एसडीएम ने कुत्ते-गधे की रेस कहानी सुनाकर सभी को रिफ्रेश किया।
सत्ताधारी का आरोप लगा तो आक्रोशित हो गए भाजपाई
चुनाव कार्यक्रम पर एक नजर
तारीख समय कार्रवाई
27 मार्च सुबह 11 बजे से नाम निर्देशन पत्र भरे जाएंगे
27 मार्च दोपहर 3 बजे से जमा नाम निर्देशन पत्रों की जांच
28 मार्च सुबह 11 बजे से नाम निर्देशन पत्रों की सूची प्रकाशन
28 मार्च दोपहर 3 बजे से नाम वापसी होगी
29 मार्च सुबह 11 बजे से प्रत्याशियों की सूची का प्रकाशन
2 अप्रैल सुबह 7 से शाम 5 मतदान होगा
2 अप्रैल शाम 6 बजे तक मतगणना, फिर परिणाम घोषित होंगे
रेडक्रॉस प्रबंध कार्यकारिणी कार्यकाल तीन साल का रहेगा। कार्यकारिणी के 10 सदस्य तथा 2 सदस्य जिला प्रतिनिधि चुने जाएंगे। नए सदस्य जुड़ने के बाद 21 मार्च को सुबह 11 बजे मतदाता सूची का प्रकाशन होगा। 22 मार्च की शाम 5 बजे तक एसडीएम कार्यालय में दावे-आपत्ति लेंगे। 23 को सुबह 11 बजे सूची का अंतिम प्रकाशन होगा। 25 मार्च को टाउन हॉल में साधारण सम्मेलन होगा। सर्वानुमति से कार्यकारिणी गठन के प्रयास होंगे। सर्वानुमति नहीं बनने पर चुनाव प्रक्रिया शुरू होगी।
3 साल के लिए होंगे 12 सदस्यीय कार्यकारिणी के चुनाव
रेडक्रॉस बैठक के दौरान ग्राम गुर्जरबर्डिया की कमलाबाई पति मोहनलाल (58) राशनकार्ड व पात्रता पर्ची की शिकायत लेकर एसडीएम के पास पहुंची। एसडीएम ने तहसीलदार के.पी. हलवाई को सुनवाई का कहा। महिला तहसीलदार के पैर समीप फर्श पर हाथ जोड़कर बैठ गई। रेडक्रॉस सदस्यों ने महिला को कुर्सी पर बैठाने की बात कही। फिर एसडीएम, तहसीलदार ने उसे कुर्सी पर बैठाकर सुनवाई की।
पात्रता पर्ची के लिए वृद्धा ने जोड़े तहसीलदार के हाथ
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva